จริงๆเเล้วเป็นเเบบนี้ค่อนข้างบ่อยเเต่ไม่เคยศึกษาหาต้นเหตุเเบบจริงๆจังๆเลยค่ะ หลังหมดประจำเดือนวันต่อมาได้มีเพศสัมพันธ์กับเเฟน ป้องกันเเละฝ่ายชายไม่ได้เสร็จ เป็นบางครั้งที่หลังมีเพศสัมพันธ์จะมีเลือดออกมา เเต่ครั้งนี้หลังจากผ่านการมีเพศสัมพันธ์มาประมาณ9-10วัน ได้มีเลือดสีเเดงเข้ม น้ำตาลๆออกมาจากช่องคลอดพร้อมกับตกขาวน้ำตาลๆในบางที จะมีความรู้สึกเเสบๆร่วมด้วยค่ะ เลยลองไปค้นหาในอินเตอร์เน็ต ก็ไม่ทราบว่ามันคือเลือดประจำเดือนตกค้างหรือเสี่ยงเป็นมะเร็งปากมดลูก รู้สึกเครียดมากเลยค่ะTT เพิ่มเติมคือโดยปกติเเล้วเป็นคนที่ตกขาวสีขาวๆออกมาบ่อยมากเลยค่ะ
สวัสดีค่ะ การมีเลือดผิดปกติออกจากช่องคลอด โดยที่ไม่ใช่ประจำเดือน มีได้หลายสาเหตุ เช่น1. มีการตั้งครรภ์แล้วมีภาวะแทรกซ้อนเกิดขึ้น เช่น แท้งคุกคาม ท้องนอกมดลูก ครรภ์ไข่ปลาอุก เป็นต้น2. มีการอักเสบติดเชื้อในโพรงมดลูก ซึ่งมักมีอาการปวดท้องน้อยและตกขาวที่ผิดปกติร่วมด้วย3. มีโรคที่มดลูก เช่น เนื้องอกมดลูก มีติ่งเนื้อในโพรงมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น4. มีโรคในระบบอื่นๆ เช่น มีภาวะเกร็ดเลือดต่ำ ภาวะไทรอยด์ฮอร์โมนผิดปกติ เป็นต้น แต่ก็จะต้องมีอาการผิดปกติอื่นๆ ร่วมด้วย5. ผลจากการใช้ยาฮอร์โมนต่างๆ เช่น ยาเม็ดคุมกำเนิด ยาฉีดคุมกำเนิด ยาสตรี สมุนไพร อาหารเสริมต่างๆ เป็นต้นในเบื้องต้น ควรลองตรวจหาการตั้งครรภ์ดูก่อนด้วย เพื่อให้แน่ใจว่าไม่ได้มีการตั้งครรภ์เกิดขึ้น หากตรวจไม่พบ แนะนำว่าควรไปพบสูติ-นรีแพทย์เพื่อตรวจหาสาเหตุค่ะ การดูจากอาการเลือดออกเพียงอย่างเดียว ไม่สามารถบอกได้ว่าเกิดจากอะไรค่ะ